Document ID: 31995R1362

31995R1362
L 132/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1362/95 AL COMISIEI
din 15 iunie 1995
de modificare a Regulamentului (CE) nr. 785/95 privind normele de aplicare a Regulamentului (CE) nr. 603/95 al Consiliului privind organizarea comună a piețelor în sectorul furajelor uscate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 603/95 al Consiliului din 21 februarie 1995 privind organizarea comună a piețelor în sectorul furajelor uscate (1), modificat de Regulamentul (CE) nr. 684/95 (2), în special articolul 18,
întrucât Regulamentul (CE) nr. 785/95 al Comisiei (3) stabilește normele privind plata avansurilor din ajutor; întrucât, ca urmare a modificărilor aduse articolului 6 din Regulamentul (CE) nr. 603/95 cu privire la avansurile respective, articolul 6 din Regulamentul (CE) nr. 785/95 trebuie modificat în mod corespunzător;
întrucât, luând în considerare anumite constrângeri legate, în special, de ciclul sezonier cu care se confruntă producătorii, este necesară modificarea termenul limită de încheiere a contractelor și data până la care contractele și declarațiile de livrare trebuie depuse la autoritățile competente, fără ca aceasta să submineze sistemul de verificare adoptat;
întrucât, cu începere de la 1 aprilie 1995, Regulamentul (CE) nr. 785/95 exclude produsele enumerate în anexa I la Regulamentul (CEE) nr. 1765/92 al Consiliului (4), modificat ultima dată de Actul de aderare a Austriei, Finlandei și Suediei, și produsele lor furajere, cu excepția lupinului dulce înainte de înflorire, de la ajutorul destinat prelucrării furajelor; întrucât înainte de intrarea în vigoare a Regulamentului (CE) nr. 785/95, unii producători încheiaseră deja contracte cu întreprinderi de prelucrare, pentru a le livra acestora din urmă unele din produsele menționate, în vederea prelucrării; întrucât produsele respective sunt obținute de pe suprafețe care nu pot beneficia de ajutorul prevăzut în Regulamentul (CEE) nr. 1765/92, ele nu sunt eligibile pentru ajutorul respectiv; întrucât trebuie, așadar, să se accepte faptul că aceste întreprinderi pot primi ajutor pentru deshidratarea produselor în cauză, numai pe anul de comercializare 1995/96;
întrucât măsurile prevăzute în prezentul regulament sunt conforme cu avizul Comitetului mixt de gestionare a cerealelor, grăsimilor și furajelor uscate,
ADOPTĂ PREZENTUL REGULAMENT:
Articolul 1
Regulamentul (CE) nr. 785/95 se modifică astfel:
1.
Articolul 6 se înlocuiește cu următorul text:
„Articolul 6
(1) Plata în avans prevăzută la articolul 6 alineatul (1) din Regulamentul (CE) nr. 603/95 și care este condiționată de una din garanțiile stabilite la același alineat, poate fi acordat beneficiarilor numai în cazul în care cererea de ajutor este însoțită de un certificat atestând depunerea garanției corespunzătoare.
(2) Statele membre iau măsurile necesare în vederea verificării dreptului la ajutor, în termen de 90 de zile de la data depunerii cererii.
(3) Soldul prevăzut la articolul 6 alineatul (3) din Regulamentul (CE) nr. 603/95 se plătește, după caz, în termen de 60 de zile de la data la care Comisia publică în Jurnalul Oficial al Comunităților Europene suma reprezentând restul de plată menționat.”
2.
Articolul 8 se modifică după cum urmează:
(a)
alineatul (4) se înlocuiește cu următorul text:
„(4) Contractele și declarațiile de livrare menționate la alineatele (1), (2) și (3) sunt întocmite în scris, cu cel puțin două zile lucrătoare înainte de data livrării și nu mai târziu de data de 14 septembrie care urmează de la începutul anului de comercializare respectiv.”;
(b)
data de „31 august” de la alineatul (5) prima teză se înlocuiește cu „15 septembrie”.
3.
Se adaugă articolul 17a cu următorul conținut:
„Articolul 17a
(1) Fără a aduce atingere articolului 2 punctul 1, și numai pentru anul de comercializare 1995/1996, întreprinderile de prelucrare pot să solicite ajutorul prevăzut la articolul 3 din Regulamentul (CE) nr. 603/95 pentru cerealele verzi livrate de producătorii care:
-
au cultivat cerealele respective pe un teren care nu a fost declarat în cererea de ajutor privind suprafețele, în vederea ajutorului pentru producțiile obținute pe terenuri arabile prevăzut de Regulamentul (CEE) nr. 1765/92 și
-
înainte de intrarea în vigoare a Regulamentului (CE) nr. 785/95, au efectuat însămânțări sau au încheiat contracte cu întreprinderile de prelucrare respective, pentru livrarea cerealelor menționate, în vederea prelucrării lor în furaje uscate.
(2) Autoritățile competente din statele membre adoptă toate măsurile de control necesare pentru a asigura deplina conformitate cu alineatul (1).”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 iunie 1995.

Labels: 17
19
5
6